**Szent Ferenc legendája**

Szent Ferenc Virágoskertjében jegyezték fel a következő történetet, amely példázat arra, hogyan tudott ez a szent ember az állatok nyelvén is szólni:

Történt pedig, hogy a régmúlt időkben egy ordas farkas sanyargatta Gubbio városának jámbor lakóit. Nap mint nap tizedelte a mezőre hajtott juhnyájat, s magukat a vándorokat, a város lakóit sem kímélte. Mindemiatt Gubbio népe alig mert kimozdulni a város falain túlra.

Szent Ferenc egy napon kolduló útján arra járván, meghallgatta a polgárok panaszát, s mivel bízott abban: a gonosz farkassal szót tud váltani, mint annak előtte annyi más állattal, azon a városkapun lépett ki, melynek közelében, az erdő szélén megbújt a rettenetes farkas. Közeledvén az erdőszélhez, a vad ordas elébe rohant, ám midőn Szent Ferenc keresztet vetett, futását fékezte, azután megállt.

– Farkas testvér – szólította meg Szent Ferenc –, Krisztus nevében egyezséget ajánlok neked. Ha felhagysz a szörnyű pusztító kedveddel, s barátként tekinted mind a város békés lakóit, mind a polgárok ártatlan juhnyáját, a gubbiói emberek nevében felajánlom neked: ezután, mint engem kolduló utamon, mindazzal ellátnak, amire szükséged van. Érted-e a szavamat, farkas testvér?

És a farkas némi csend után a fejével bólintott, lehunyta a szemét, s lefeküdt a fűre, mint egy szelíd kutya.

Szent Ferenc ekkor odalépett hozzá.

– Hogy mindez így legyen, add jobb melső lábadat, helyezd a kezembe, akár egy másik ember, ki kézfogással megerősíti ember és ember tiszta barátságát.

A farkas ekkor jobb első lábát nyújtotta a Szentnek – ezzel is úgy tett, akár a kutyák –, kik ilyen módon gazdájuk felé nyújtják lábukat, ha azok feléjük ezt a gesztust teszik.

– És most – folytatta Szent Ferenc barát, aki az állatok nyelvét is értette – mindezt a város polgárai jelenlétében hasonló módon erősítsük meg.

Gubbio lakói mindezeket a városfalakról látták, de semmit nem hallottak abból, amit Szent Ferenc a vad ordasnak mondott.

Együtt mentek most a város felé, ahol Szent Ferenc elmesélte, mit mondott az emberek nevében, ezzel kötelezve őket is a jóra, hogy megbocsássák a vérengző farkas addigi gonoszságát. És hogy mindez így is legyen, a farkas felé nyújtotta a kezét, aki szelíden felelt a mozdulatra, Ferenc kezébe helyezve lábát, a jobb elsőt.

A városlakók ekkor a falakon keresztet vetettek, ezzel is jelezve: magukra is érvényes a Szent egyezsége a szavak nyomán megszelídült farkassal.

S attól kezdve Gubbio lakói, Szent Ferenc békés távozása után valóban megtették, amit megígértek. A szegény farkas, akár más koldusok, szerzetesruhában járó ferences barátok, megkapta tőlük a napi táplálékát. Így élt immár a város falain belül, s midőn hét év múltán kilehelte lekét, megsiratták, el is temették, hiszen úgy néztek rá, ahogy más emberre: hűséggel, szeretettel.